Tror mere på miljø end medfødt talent

FC Midtjylland kalder ikke Guldminen for en eliteskole, men det ultimative succeskriterie er, at skolen udvikler en kommende vinder af Ballon d'Or, prisen som verdens bedste fodboldspiller.

- Det er en høj overlægger, men sådan er det her i Herning-Ikast-området, siger forstander for Guldminen, Torben Østergaard.

Hvis du kommer ind i de rigtige rammer, får de rigtige undervisere, de rigtige faciliteter og den rigtige kultur, så har du faktisk mulighed for at gå hele vejen. Torben Østergaard, forstander Guldminen

Her giver den nye idrætsfriskole de optimale betingelser, mener han.

- Vi tror mere på miljø end medfødt talent. Hvis du kommer ind i de rigtige rammer, får de rigtige undervisere, de rigtige faciliteter og den rigtige kultur, så har du faktisk mulighed for at gå hele vejen.

Eleverne er udvalgt på baggrund af to introduktionsdage, hvor folkene bag skolen har kunne se dem an og snakke med familien.

Med tiden vil FC Midtjylland tilbyde undervisning op til 9. klasse på skolen.

Talentudvikling må ikke starte for tidligt

Det er nyt i Danmark at tænke målrettet talentudvikling helt nede fra børnehaveklassen. Hos Team Danmark siger konsulent i talentudvikling Peter Jensen, at der kan være en risiko ved at gå i gang for tidligt.

- For det første er udbrændthed en risiko. Hvis man træner mange timer rigtig tidligt i livet, så er der en stor risiko for, at man mister motivationen med tiden.

Derudover er risikoen for skader på et tidligt tidspunkt større, tilføjer han.

Forskning peger også på, at der ofte er personlige omkostninger ved tidlig talentudvikling, fortæller Annette Rasmussen, der er lektor i uddannelsesforskning ved Aalborg Universitet.

- De kastes ud i nogle valg meget tidligt, og nogle dropper at være med, fordi der vil være vindere og tabere, når vi taler eliteidræt. Når der skal produceres vindere, så produceres der også tabere, siger hun.

Team Danmark anbefaler, at man ikke begynder talentudvikling før 12-14 års alderen.

Men FC Midtjylland har faktisk taget højde for de anbefalinger, selvom de starter helt nede i 0. klasse, siger forstander Torben Østergaard.